皇帝親祀高禖十五韻
作者：周紫芝
朝代：宋

paragraphs: 曆欲綿洪祚，郊宜築巨臺。
有司脩祝冊，天子祭高禖。
意與群情合，春隨上瑞來。
翠輿瞻玉座，桂酒奠金罍。
喜色回中壼，歡聲入九畡。
熊羆占已兆，弧矢射將催。
異禮關宗社，餘波被草萊。
靈基千歲永，玉葉萬枝開。
制度新儀著，歌詩舊典該。
魯侯徒復宇，后稷始封邰。
帝德應先格，天心亦易回。
至誠參造化，妙響疾風靁。
歷數周家久，封疆漢地恢。
山河今壯矣，瓜瓞信悠哉。
準擬螽斯詠，微臣愧不才。